Document ID: 32005R1119

ΚΑΝΟΝΙΣΜΌΣ (ΕΚ) αριθ. 1119/2005 ΤΗΣ ΕΠΙΤΡΟΠΉΣ
της 14ης Ιουλίου 2005
για τροποποίηση του κανονισμού (ΕΚ) αριθ. 1751/2004 για τον καθορισμό, για το λογιστικό έτος 2005 του ΕΓΤΠΕ - τμήμα εγγυήσεων, των επιτοκίων που πρέπει να εφαρμοστούν για τον υπολογισμό των δαπανών χρηματοδοτήσεως των παρεμβάσεων που συνίστανται σε αγορά, αποθεματοποίηση και διάθεση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1883/78 του Συμβουλίου, της 2ας Αυγούστου 1978, περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα «εγγυήσεων» (1), και ιδίως το άρθρο 5 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1751/2004 της Επιτροπής (2) όρισε, για το λογιστικό έτος 2005 του ΕΓΤΠΕ, τμήμα εγγυήσεων, τα επιτόκια που πρέπει να εφαρμοστούν για τον υπολογισμό των δαπανών χρηματοδοτήσεως των παρεμβάσεων με βάση τις διατάξεις των άρθρων 3 και 4 του κανονισμού (ΕΟΚ) αριθ. 411/88 της Επιτροπής, της 12ης Φεβρουαρίου 1988, σχετικά με τη μέθοδο και τα επιτόκια που πρέπει να εφαρμοστούν για τον υπολογισμό των δαπανών χρηματοδοτήσεως των παρεμβάσεων που συνίστανται σε αγορές, αποθεματοποίηση και διάθεση (3).
(2)
Το άρθρο 5 του κανονισμού (ΕΟΚ) αριθ. 1883/78 και το άρθρο 4 του κανονισμού (ΕΟΚ) αριθ. 411/88 τροποποιήθηκαν όσον αφορά τον τρόπο γνωστοποίησης και ανάληψης του μέσου επιτοκίου για τα νέα κράτη μέλη στη διάρκεια του οικονομικού έτους 2004, καθώς και όσον αφορά τις λεπτομέρειες του τρόπου υπολογισμού του ειδικού επιτοκίου για τα κράτη μέλη, το μέσο επιτόκιο των οποίων υπερβαίνει το διπλάσιο του ενιαίου επιτοκίου που έχει καθοριστεί από την Κοινότητα. Είναι επομένως σκόπιμο να τροποποιηθεί το μέσο επιτόκιο που καθορίζεται από τον κανονισμό (ΕΚ) αριθ. 1751/2004 για τον υπολογισμό των δαπανών χρηματοδοτήσεως των προαναφερομένων παρεμβάσεων.
(3)
Δεδομένου ότι οι τροποποιήσεις των κανονισμών (ΕΟΚ) αριθ. 1883/78 και (ΕΟΚ) αριθ. 411/88 εφαρμόζονται από την 1η Οκτωβρίου 2004, είναι σκόπιμο να προβλεφθεί η ίδια ημερομηνία εφαρμογής για τον παρόντα κανονισμό.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΚ) αριθ. 1751/2004 αντικαθίσταται από το ακόλουθο κείμενο:
«Άρθρο 1
Για τις δαπάνες οι οποίες καταλογίζονται στο οικονομικό έτος 2005 του ΕΓΤΠΕ, τμήμα εγγυήσεων:
1)
το προβλεπόμενο στο άρθρο 3 του κανονισμού (ΕΟΚ) αριθ. 411/88 επιτόκιο ορίζεται σε 2,2 %·
2)
το προβλεπόμενο στο άρθρο 4, παράγραφος 1, του κανονισμού (ΕΟΚ) αριθ. 411/88 ειδικό επιτόκιο ορίζεται σε 2,1 % για τη Γαλλία, την Αυστρία, την Πορτογαλία και τη Σουηδία και σε 2,0 % για την Ιρλανδία και τη Φινλανδία·
3)
το προβλεπόμενο στο άρθρο 4, παράγραφος 3 του κανονισμού (ΕΟΚ) αριθ. 411/88 ειδικό επιτόκιο ορίζεται σε 2,5 % για το Ηνωμένο Βασίλειο, σε 2,9 % για τη Λεττονία, σε 3,1 % για τη Σλοβακία και τη Σλοβενία, σε 4,0 % για την Κύπρο, σε 4,1 % για την Πολωνία και σε 9,2 % για την Ουγγαρία.»
Άρθρο 2
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Οκτωβρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιουλίου 2005.

Labels: 3
2
15